
๏ ระงมร่ำรำพึงเสียงอึ่งอ่าง
โหยคร่ำครวญหวนครางถึงบางไหน
เบ่งพุงกางอยู่บางเก่าเฝ้าหาใคร
หรืออ้อนวอนสิ่งใดให้สมจินต์

๏ เสียงสวดอ้อนอึ่งอ่างอยู่บางนี้
ปลายทางที่อึ่งอ้อนอาจไกลถิ่น
แต่อึ่งหวังให้บางไหนมาได้ยิน
จึงสร้างเสียงห่มดินไม่เบาบาง

๏ ปูดคอตุงโป่งพุงพองป่องสลับ
กระพริบตาร่วมรับก็มีบ้าง
เสียงออดอ้อนเป็นจังหวะไม่ละวาง
จากมืดแสงจวบสายสางยิ่งครางเพลง

๏ อึ่งสวดอ้อนวอนใฝ่สิ่งใดเล่า
หวังให้ใครใครเขาเลิกข่มเหง
หรือเพียงกล่อมผืนไพรให้วังเวง
หรือแค่เบ่งอวดว่าข้าตัวโต

๏ หรือเรียกร้องหาคู่หวังชู้ชื่น
หรือเรียกใครให้ตื่นเล่นโก้โก้
หรือร้องด้วยจิตหวังตั้งนะโม
หรือเสียงนั้นคือพุทโธที่เปล่งมา

๏ หากเป็นเสียงสวดมนต์ดลสงบ
เจ้าคงพบสุขเฉพาะที่เสาะหา
เช่นนั้นหนอก็ขอร่วมอนุโมทนา
เจ้าจงเปล่งวาจานั้นต่อไป

๏ แต่บางแห่งจงยั้งระวังบ้าง
อาจมีคนจับย่างหรือต้มได้
เสียงสวดมนต์เพื่อหวังพบสงบใจ
อาจส่งให้สู่สวรรค์ในทันที ๚๛

